D

1. ปัจจัยความเสี่ยง

1. ความเสี่ยงเกี่ยวกับการดำเนินธุรกิจ

1.1 ตลาดในประเทศ ปี2549 รายได้ของกลุ่มบริษัท 59%เป็นรายได้ในประเทศ
บริษัทไม่มีลูกค้ารายใหญ่รายเดียวเป็นพิเศษ
จึงไม่มีความเสี่ยงในการดำเนินธุรกิจในประเทศแต่อย่างใด
กอปรกับบริษัทมีนโยบายด้านการตลาดที่ชัดเจน ในการเน้นด้านคุณภาพและการบริการที่ดี
เพื่อความพึงพอใจสูงสุดของลูกค้าทุกรายเป็นสำคัญ
โดยพนักงานขายและหน่วยบริการด้านการขายของบริษัทมีการพัฒนาอบรมความรู้อย่างสม่ำเสมอและต่อเนื่องเพื่อ
ให้เข้าใจถึงตัวผลิตภัณฑ์ของบริษัทและของคู่แข่ง ให้เข้าใจกลยุทธ์การตลาดแบบใหม่ๆในปัจจุบัน
ให้เข้าใจความต้องการของลูกค้า จึงทำให้กลุ่มบริษัทสามารถทำรายได้จากในประเทศปีนี้เท่ากับ
1,664 ล้านบาท เพิ่มขึ้นจากปีที่ผ่านมาร้อยละ 5

1.2 ตลาดต่างประเทศ ปี2549 41% เป็นรายได้จากการขายต่างประเทศ
สัดส่วนการขายผลิตภัณฑ์สำหรับตลาดต่างประเทศคือ แบตเตอรี่ : น้ำมัน : จาระบี เท่ากับ 24% :
9% : 8% ตามลำดับ
นโยบายการค้าแบตเตอรี่ต่างประเทศบริษัทกระจายความเสี่ยงโดยการขายลูกค้าที่อยู่ในหลายๆทวีป
สำหรับลูกค้าจาระบีและน้ำมันหล่อลื่นส่วนใหญ่เป็นประเทศในแถบชายแดนและในทวีปเอเชียเป็นหลัก
บริษัทลดความเสี่ยงโดยเน้นการให้บริการและส่งเสริมการขายที่ดีอย่างสม่ำเสมอเหมือนที่ปฏิบัติต่อลูกค้าในประเทศ
ทำให้เกิดความสัมพันธ์ที่ดีอย่างต่อเนื่องเป็นเวลายาวนาน

1.3 การจัดหาวัตถุดิบและราคา ผลิตภัณฑ์น้ำมันเครื่อง และ จาระบี วัตถุดิบหลัก คือ น้ำมันพื้นฐาน
(Base Oil) ซึ่งมีผู้ผลิตในประเทศไทย
อีกทั้งบริษัทยังสามารถติดต่อซื้อจากตลาดต่างประเทศได้หลายแหล่ง ส่วนผลิตภัณฑ์แบตเตอรี่
ตะกั่วซึ่งเป็นวัตถุดิบหลักสามารถหาซื้อได้ง่ายจากทั้งในประเทศและต่างประเทศ
ความเสี่ยงในการจัดหาวัตถุดิบจึงมีน้อยมาก จากการดำเนินธุรกิจย้อนหลังไป 20
กว่าปีกลุ่มบริษัทไม่เคยมีปัญหาในการจัดหาวัตถุดิบแต่อย่างใด สำหรับราคาวัตถุดิบหลักทั้งน้ำมันพื้นฐาน
(Base Oil) และตะกั่ว แม้จะปรับตัวสูงขึ้นอย่างต่อเนื่องตั้งแต่ปลายปี 2546
จนถึงปัจจุบันแต่ก็เป็นไปตามราคาตลาดโลกซึ่งได้รับผลกระทบเท่าเทียมกันจึงไม่ถือเป็นความเสี่ยงแต่อย่างใด

1.4 เทคโนโลยี่ในการผลิต กลุ่มบริษัทเป็นผู้ผลิตน้ำมันหล่อลื่น จาระบี
และแบตเตอรี่เป็นระยะเวลานานเกินกว่า 20
ปีรวมถึงมีการศึกษาเพื่อปรับปรุงพัฒนาคุณภาพของผลิตภัณฑ์ให้ทันตามอุตสาหกรรมประเภทเดียวกันโดยสม่ำเสมอและต่อเนื่อง
จนถือว่ามีความเชี่ยวชาญในเทคโนโลยีสำหรับการผลิตเป็นอย่างดีจนเป็นที่ยอมรับสำหรับลูกค้าทุกกลุ่ม
สำหรับปี 2549 กลุ่มบริษัทมีการพัฒนา ดังนี้ ผลิตภัณฑ์แบตเตอรี่
หันมาใช้วัตถุดิบเป็นตะกั่วแคลเซี่ยมแทนตะกั่วพลวงอย่างจริงจัง
และเน้นสินค้าแบตเตอรี่เติมกรดพร้อมใช้แทนแบตเตอรี่แห้งที่ลูกค้าต้องนำไปเติมกรดออกสู่ตลาดจนเป็นที่ยอมรับทั้งตลาดในประเทศและต่างประเทศ
สำหรับน้ำมันหล่อลื่นพัฒนากระบวนการผลิตทั้งน้ำมันและภาชนะบรรจุจนเป็นที่ยอมรับของลูกค้ากลุ่มผู้ว่าจ้างผลิต
ส่วนผลิตภัณฑ์จาระบีเน้นการพัฒนาปรับเปลี่ยนสูตรในการผลิตอย่างต่อเนื่องให้ดีทั้งคุณภาพและราคาจนสามารถขยายตลาดต่างประเทศได้เพิ่มขึ้น
รวมถึงกลุ่มบริษัทยังสามารถปรึกษาข้อมูลเทคโนโลยี่ใหม่ๆจากคู่ค้าและผู้ขายจากต่างประเทศทั้งยุโรป,อเมริกาและญี่ปุ่นที่ได้ติดต่อกันมาเป็นเวลานานด้วย
ดังนี้ NOACK AB (SWEDEN) , MOLL BATTERIEN, Staffelstein, (GERMANY) ,
CHESTERFIELD INTERNATIONAL , INC. (U.S.A.) และ NIPPON OIL JAPAN
จึงไม่มีความเสี่ยงแต่อย่างใด

2. ความเสี่ยงทางด้านการเงินและอัตราแลกเปลี่ยน

บริษัทดำเนินธุรกิจมายาวนานจนเป็นที่เชื่อถือของสถาบันการเงินและได้รับการสนับสนุนเป็นอย่างดีเสมอมา
บริษัทมีนโยบายการบริหารลูกหนี้ที่ชัดเจน และมีความระมัดระวังในการให้วงเงินสินเชื่อกับลูกค้า
รวมทั้งเลือกใช้นโยบายป้องกันความเสี่ยงจากอัตราแลกเปลี่ยนอย่างเหมาะสมเมื่อมีความจำเป็น
ดังนั้นความเสี่ยงในด้านสภาพคล่องทางการเงินของบริษัทจึงมีน้อยมาก โดยในปี 2549 กลุ่มบริษัทมี
Collection period 13.05 วัน , Current Ratio เท่ากับ 6.77 เท่า และ Quick
Ratio เท่ากับ 3.38 เท่า

3. ความเสี่ยงด้านกฎหมาย

ไม่มี

4. ความเสี่ยงทางด้านสิ่งแวดล้อม

วัตถุดิบ-ตะกั่ว ถึงแม้จะก่อให้เกิดความเสี่ยงที่ส่งผลกระทบต่อสภาพแวดล้อม และสุขภาพของพนักงาน
แต่บริษัทได้ให้ความสำคัญกับปัญหาดังกล่าวเสมอมาโดยมีระบบการผลิตเป็นระบบปิด (Closed
Loop) จึงเกิดปัญหาต่อสภาพสิ่งแวดล้อมในบริเวณโรงงานและรอบนอกน้อยมาก
กลุ่มบริษัทจัดให้มีบ่อบำบัดน้ำเสีย
และมีเจ้าหน้าที่ที่เชี่ยวชาญด้านสิ่งแวดล้อมคอยตรวจวิเคราะห์ของเสียและสภาพแวดล้อมในการทำงานให้เป็นไปตามมาตรฐานของกรมโรงงานอุตสาหกรรม
โดยมีการรายงานผลทุกๆเดือนอย่างสม่ำเสมอ
สำหรับตัวพนักงานบริษัทจัดหาอุปกรณ์ป้องกันอันตรายเช่นหน้ากากและถุงมือ ฯลฯ
รวมถึงจัดอบรมให้รู้วิธีทำงานที่ปลอดภัย
และติดตามผลโดยให้มีการตรวจสุขภาพพนักงานและสภาพแวดล้อมอย่างสม่ำเสมอทุกๆปี
ซึ่งเน้นตรวจวิเคราะห์ปริมาณเข้มข้นของสารตะกั่วในตัวคนและในอากาศ การตรวจระดับแสงสว่าง
การตรวจวัดระดับความดังของเสียง และการตรวจวัดระดับความร้อน ในสถานที่ทำงาน
และปรับปรุงให้ไม่มีความเสี่ยงภัยอย่างสม่ำเสมอ